11 มีนาคม 2025

Henkel นำเสนอผลประกอบการประจำปี 2024

ผลประกอบการประจำปี 2024 ที่ดีเยี่ยมแสดงให้เห็นถึงความสําเร็จในการนําแผนการเติบโตอย่างมีจุดมุ่งหมายมาใช้

* **ผลการดำเนินงานทางธุรกิจที่แข็งแกร่งในปีงบประมาณ 2024**
  + **ยอดขาย: 21.6 พันล้านยูโร การเติบโตจากภายในที่ดีในระดับ 2.6%**
  + **กำไรจากการดำเนินงาน (EBIT)\*: 3.1 พันล้านยูโร เพิ่มขึ้นอย่างมากถึง 20.9 เปอร์เซ็นต์**
  + **อัตรากำไร EBIT\* 14.3 เปอร์เซ็นต์ การปรับปรุงที่โดดเด่น 240 เบซิสพอยท์**
  + **กําไรต่อหุ้นบุริมสิทธิ (EPS)\* สูงขึ้นอย่างมีนัยสําคัญ: 5.36 ยูโร**  
    **+25.1 เปอร์เซ็นต์ที่อัตราแลกเปลี่ยนคงที่**
  + **กระแสเงินสดสูงที่แข็งแกร่งถึง 2.4 พันล้านยูโร**
* **การเพิ่มเงินปันผลในช่วงเปอร์เซ็นต์สองหลัก:**  
  **2.04 ยูโรต่อหุ้นบุริมสิทธิ (+10.3 เปอร์เซ็นต์)**
* **มีมติให้ซื้อหุ้นคืนใหม่เป็นมูลค่าสูงสุด 1 พันล้านยูโร**
* **มีความคืบหน้าเพิ่มเติมในการนําแผนการเติบโตอย่างมีจุดมุ่งหมายมาใช้**
  + **คอนซูเมอร์แบรนด์: การควบรวมเป็นไปเร็วกว่าที่วางแผนไว้ มาตราการปรับพอร์ตโฟลิโอได้ข้อสรุปแล้ว และจะบรรลุเป้าหมายการประหยัดค่าใช้จ่ายทั้งหมดภายในสิ้นปี 2025**
  + **เทคโนโลยีกาว: การติดตั้งใหม่ที่นํามาใช้ในปี 2023 กำลังเริ่มให้ผลตอบแทนที่น่าพอใจ**
  + **เป้าหมายการรักษาสภาพภูมิอากาศ: กําหนดแผนการลดการปล่อยก๊าซเรือนกระจกสุทธิเป็นศูนย์**
* **แนวโน้มสําหรับปีงบประมาณ 2025: พร้อมสำหรับการเติบโตทั้งด้านรายได้และกำไรสุทธิอย่างต่อเนื่อง โดยเริ่มต้นปีได้อย่างช้า ๆ และจะเร่งตัวขึ้นในระหว่างปี**
  + **การเติบโตของยอดขายจากภายใน: 1.5 ถึง 3.5 เปอร์เซ็นต์**
  + **อัตรากำไร EBIT\* 14.0 ถึง 15.5 เปอร์เซ็นต์**
  + **กําไรต่อหุ้นบุริมสิทธิ (EPS)\* การเพิ่มขึ้น****ของช่วงเปอร์เซ็นต์ตัวเลขเดียวจากหลักต่ำถึงสูง (ณ อัตราแลกเปลี่ยนคงที่)**

\* ปรับค่าใช้จ่ายและรายได้แบบครั้งเดียว และค่าใช้จ่ายจากการปรับโครงสร้างแล้ว

**เมืองดุสเซลดอร์ฟ – “ปีงบประมาณ 2024 ยังคงเต็มไปด้วยความท้าทายใหญ่หลวงและความไม่แน่นอนทางเศรษฐกิจมากมาย อย่างไรก็ตาม เราได้ขับเคลื่อน Henkel อย่างต่อเนื่องตลอดปีที่ผ่านมา และสามารถบรรลุจุดหมายสําคัญต่าง ๆ เหนือสิ่งอื่นใด ผลประกอบการที่ดีเยี่ยมสําหรับปี 2024 แสดงให้เห็นถึงความสําเร็จในการนําแผนการเติบโตอย่างมีจุดมุ่งหมายของเรามาปรับใช้" Carsten Knobel ซีอีโอของ Henkel กล่าว "ในปี 2024 เราบรรลุการเติบโตของยอดขายจากภายในที่ดีและสามารถปรับปรุงความสามารถในการทำกำไรได้อย่างมีนัยสำคัญ โดยมีอัตรากําไรขั้นต้นเพิ่มขึ้น 2.4 จุดเปอร์เซ็นต์ ซึ่งได้รับแรงสนับสนุนมาจากการพัฒนาอัตรากำไรขั้นต้นที่ยอดเยี่ยม และมีกำไรต่อหุ้นบุริมสิทธิเพิ่มขึ้นอย่างโดดเด่นถึง 25 เปอร์เซ็นต์ การเพิ่มมูลค่าของผลิตภัณฑ์อย่างมีเป้าหมายเพื่อตอบสนองความต้องการของลูกค้าและผู้บริโภค เป็นปัจจัยสำคัญที่ขับเคลื่อนการปรับปรุงผลกำไรของเรา นอกจากนี้ การประหยัดจากการควบรวมของหน่วยธุรกิจคอนซูเมอร์แบรนด์ ตลอดจนมาตรการปรับพอร์ตโฟลิโอที่ได้ประกาศไปก่อนหน้านี้ ก็มีส่วนช่วยในการผลักดันผลลัพธ์ที่แข็งแกร่งเหล่านี้ด้วย"**

**"ในขณะเดียวกัน สิ่งสําคัญอย่างยิ่งก็คือการที่เรายังคงให้ความสำคัญกับการลงทุนในธุรกิจและการเติบโตในอนาคต ตัวอย่างเช่น ไม่ว่าจะเป็นการเพิ่มกิจกรรมทางการตลาดในกลุ่มธุรกิจผู้บริโภค และนวัตกรรมที่ประสบความสําเร็จในทั้งสองหน่วยธุรกิจ เราต้องการให้ผู้ถือหุ้นมีส่วนร่วมในการพัฒนาอย่างประสบความสำเร็จของบริษัท ดังนั้น เราจะเสนอการปรับเพิ่มเงินปันผล เป็นร้อยละสองหลักในการประชุมสามัญประจําปี นอกจากนี้ เรายังได้ตัดสินใจเกี่ยวกับโปรแกรมซื้อคืนหุ้นใหม่ที่มีมูลค่าสูงถึง 1 พันล้านยูโร" Carsten Knobel กล่าวต่อ**

**"ผลลัพธ์ของปีที่ผ่านมาเป็นหลักฐานชัดเจนว่าการเปลี่ยนแปลงของ Henkel กําลังก้าวไปข้างหน้าอย่างประสบความสําเร็จ และด้วยแผนกลยุทธ์เพื่อการเติบโตอย่างมีจุดมุ่งหมาย เรากำลังอยู่บนเส้นทางที่ถูกต้องเพื่อวางตำแหน่งบริษัทให้พร้อมสำหรับอนาคต" Carsten Knobel สรุป "นอกจากนี้ยังสะท้อนให้เห็นในแนวโน้มสำหรับปีงบประมาณ 2025 ซึ่งเราคาดว่าจะมีการเติบโตของยอดขายและ ผลกำไรต่อไป แม้ว่าสภาพแวดล้อมทางธุรกิจจะยังคงมีความท้าทาย ผมขอขอบคุณพนักงานทุกคนของ Henkel สําหรับผลการปฏิบัติงานที่ยอดเยี่ยม ด้วยการทํางานเป็นทีมและความมุ่งมั่นที่เหนือความคาดหมาย เราจึงสามารถนำบริษัทฝ่าความท้าทายในปีที่ผ่านมาได้ อีกครั้งอย่างประสบความสำเร็จ**

**แนวโน้มปี 2025**

หลังจากแรงขับเคลื่อนการเติบโตที่อยู่ระดับปานกลางในปี 2024 การเติบโตทางเศรษฐกิจโลกในปี 2025 คาดว่าจะยังคงอยู่ในระดับปานกลางอีกครั้ง สำหรับ Henkel คาดว่าจะมีการเติบโตระดับปานกลางทั้งในด้านความต้องการของภาคอุตสาหกรรมและความต้องการของผู้บริโภคในธุรกิจคอนซูเมอร์แบรนด์ นอกจากนี้ จากการประเมินในปัจจุบัน คาดว่าอัตราเงินเฟ้อทั่วโลกจะยังคงลดลงต่อเนื่องในปีงบประมาณ 2025 เมื่อเทียบกับปีก่อน ๆ และคาดว่าอัตราดอกเบี้ยก็จะลดลงเช่นกัน

ในส่วนของราคาวัตถุดิบ Henkel คาดว่าราคาวัตถุดิบจะเพิ่มขึ้นในช่วงเปอร์เซ็นต์ตัวเลขหลักหน่วยระดับต่ำถึงกลางเมื่อเทียบกับค่าเฉลี่ยประจําปีในปี 2024 อัตราแลกเปลี่ยนคาดว่าจะมีผลกระทบในระดับกลางถึงลบ ในช่วงเปอร์เซ็นต์ตัวเลขหลักเดียวระดับต่ำ

นอกจากนี้ความผันผวนและความไม่แน่นอนในด้านสภาพแวดล้อมทางเศรษฐกิจมหภาคและภูมิรัฐศาสตร์โดยรวมคาดว่าจะยังคงอยู่ในระดับสูงตลอดทั้งปี

เมื่อพิจารณาจากสมมติฐานเหล่านี้ Henkel คาดว่าจะสามารถสร้าง**การเติบโตของยอดขายจากภายใน**ได้ระหว่าง 1.5 ถึง 3.5 เปอร์เซ็นต์ในปีงบประมาณ 2025 คาดว่าหน่วยธุรกิจเทคโนโลยีกาวจะมีการเติบโตจากภายในระหว่าง 2.0 และ 4.0 เปอร์เซ็นต์ และหน่วยธุรกิจคอนซูเมอร์แบรนด์จะมีการเติบโตระหว่าง 1.0 และ 3.0 **ผลตอบแทนจากยอดขายที่ปรับแล้ว (อัตรากำไร EBIT ที่ปรับแล้ว)** คาดว่าจะอยู่ในช่วง 14.0 ถึง 15.5 เปอร์เซ็นต์ สําหรับเทคโนโลยีกาว คาดว่าผลตอบแทนจากยอดขายที่ปรับแล้วจะอยู่ระหว่าง 16.0 ถึง 17.5 เปอร์เซ็นต์ และสําหรับธุรกิจคอนซูเมอร์แบรนด์จะอยู่ระหว่าง 13.5 ถึง 15.0 เปอร์เซ็นต์ สำหรับ**กําไรต่อหุ้นบุริมสิทธิ (EPS) ที่ปรับแล้ว**ที่อัตราแลกเปลี่ยนคงที่ คาดว่าจะมีการเพิ่มขึ้นในช่วงเปอร์เซ็นต์ตัวเลขหลักหน่วยระดับต่ำถึงสูง

ดังนั้น จึงคาดว่าจะมีการเริ่มต้นปีที่ช้ากว่าปกติ อย่างไรก็ตาม คาดว่าการเติบโตของยอดขายจากภายในจะดีขึ้นในช่วงระหว่างปี ส่งผลให้ครึ่งหลังของปีงบประมาณ 2025 มีผลการดำเนินงานที่ดีกว่าครึ่งแรก โดยสิ่งนี้จะเกิดขึ้นสําหรับทั้งสองหน่วยธุรกิจ สาเหตุเกิดจากสภาพแวดล้อมทางอุตสาหกรรมที่ท้าทายในปัจจุบัน และการเติบโตของตลาดที่ชะลอตัวรวมถึงความเชื่อมั่นของผู้บริโภคที่ซบเซา ในบางตลาดของเรา โดยเฉพาะในอเมริกาเหนือ

ในหน่วยธุรกิจคอนซูเมอร์แบรนด์ จําเป็นต้องพิจารณาถึงการเติบโตของยอดขายจากภายในที่สูงในปีก่อนหน้า โดยเฉพาะอย่างยิ่ง จากการเปิดตัวผลิตภัณฑ์นวัตกรรมที่แข็งแกร่งในครึ่งแรกของปี 2024 ในปี 2025 การเปิดตัวนวัตกรรมเน้นไปยังครึ่งปีหลัง นอกจากนี้ การรวบการดำเนินงานของกิจกรรมซัพพลายเชน ผ่านโปรเจค 1-1-1 รวมไปถึงกิจกรรมทางการขาย จะส่งผลให้การเติบโตของยอดขายในไตรมาสที่ 1 อยู่ต่ำกว่าปีก่อนหน้า สําหรับไตรมาสที่ 1 การเติบโตของยอดขายจากภายในคาดว่าจะอยู่ในช่วงระหว่าง   
-2 และ -4 เปอร์เซ็นต์ ในขณะที่ราคาขายคาดว่าจะสูงขึ้น สำหรับปี 2025 ตลอดทั้งปี โดยรวมคาดว่าจะมีการเติบโตของยอดขายในเชิงบวก ซึ่งได้รับแรงขับเคลื่อนจากทั้งปริมาณขายและราคาขาย

สำหรับปี 2025 ตลอดทั้งปี คาดว่าทั้งสองหน่วยธุรกิจและกลุ่มบริษัทจะมีการปรับปรุงอัตรากำไรและความสามารถในการทำกำไรเพิ่มขึ้นเมื่อเทียบกับปีก่อนหน้า การพัฒนาในช่วงสองเดือนแรกของปีงบประมาณ 2025 แสดงให้เห็นว่า Henkel และทั้งสองหน่วยธุรกิจกำลังดำเนินไปได้ด้วยดี

**ผลการดำเนินงานด้านยอดขายและกำไรของกลุ่มบริษัทในปีงบประมาณ 2024**

**ยอดขาย**ของกลุ่มบริษัท Henkel สูงถึง 21,586 ล้านยูโรในปีงบประมาณ 2024 ซึ่งเพิ่มขึ้น 0.3 เปอร์เซ็นต์เมื่อเทียบกับปีก่อนหน้า ผลกระทบจากอัตราแลกเปลี่ยนเงินตราต่างประเทศส่งผลเชิงลบกับยอดขาย -1.8 เปอร์เซ็นต์ หากปรับผลกระทบจากอัตราแลกเปลี่ยนเงินตราต่างประเทศดังกล่าว การเติบโตของยอดขายจะอยู่ที่ 2.1 เปอร์เซ็นต์ การเข้าซื้อกิจการ/การถอนการลงทุนมีผลกระทบในเชิงลบเล็กน้อยที่ -0.4 เปอร์เซ็นต์ต่อยอดขาย ซึ่งส่วนใหญ่เกิดจากการละทิ้งกิจกรรมทางธุรกิจของเราในรัสเซียในปี 2023 **การเติบโตของยอดขายจากภายใน** ซึ่งปรับผลกระทบจากอัตราแลกเปลี่ยนเงินตราต่างประเทศและการเข้าซื้อกิจการ/การถอนการลงทุน แสดงให้เห็นถึงการพัฒนาที่ดีที่ 2.6 เปอร์เซ็นต์ ซึ่งได้รับแรงผลักดันจากการพัฒนาราคาที่ดีและปริมาณในเชิงบวก

หน่วยธุรกิจ**เทคโนโลยีกาว**สามารถสร้างการเติบโตของยอดขายจากภายในที่ดีถึง 2.4 เปอร์เซ็นต์ โดยได้รับแรงผลักดันจากธุรกิจการเคลื่อนที่และอิเล็กทรอนิกส์ หน่วยธุรกิจ**คอนซูเมอร์แบรนด์**สามารถสร้างการเติบโตของยอดขายภายในที่แข็งแกร่งถึง 3.0 เปอร์เซ็นต์ โดยได้รับแรงผลักดันหลักจากธุรกิจด้านเส้นผม

**กําไรจากการดําเนินงานที่ปรับแล้ว (EBIT ที่ปรับแล้ว)** เพิ่มขึ้นอย่างมีนัยสําคัญ 20.9 เปอร์เซ็นต์เป็น 3,089 ล้านยูโร (ปีก่อนหน้า: 2,556 ล้านยูโร)

**ผลตอบแทนจากยอดขายที่ปรับแล้ว** **(อัตรากำไร EBIT ที่ปรับแล้ว)** ในปีงบประมาณ 2024 ยังสูงขึ้นอย่างมีนัยสําคัญเมื่อเทียบกับปีที่แล้วที่ 14.3 เปอร์เซ็นต์ (2023: 11.9 เปอร์เซ็นต์)

**กำไรต่อหุ้นบุริมสิทธิที่ปรับแล้ว**เพิ่มขึ้นอย่างมีนัยสำคัญถึง 23.2 เปอร์เซ็นต์ เป็น 5.36 ยูโร (ปีก่อนหน้า: 4.35 ยูโร) หากใช้อัตราแลกเปลี่ยนคงที่ กำไรต่อหุ้นบุริมสิทธิที่ปรับแล้วเพิ่มขึ้น 25.1 เปอร์เซ็นต์

**เงินทุนหมุนเวียนสุทธิเป็นเปอร์เซ็นต์ของยอดขายอยู่ที่** 3.0 เปอร์เซ็นต์ ซึ่งเพิ่มขึ้นเล็กน้อยเมื่อเทียบกับปีก่อนหน้า (2023: 2.6 เปอร์เซ็นต์)

**กระแสเงินสด**รวมทั้งสิ้น 2,362 ล้านยูโร ซึ่งลดลงเมื่อเทียบกับตัวเลขของปีที่ผ่านมา (2023: 2,603 ล้านยูโร) โดยตัวเลขปีก่อนหน้าได้รับผลกระทบเชิงบวกจากการปรับตัวของทุนหมุนเวียนสุทธิให้เป็นปกติ

**สถานะทางการเงินสุทธิ**อยู่ที่ -93 ล้านยูโร ซึ่งต่ำกว่าระดับของปีที่ผ่านมาเล็กน้อย โดยเฉพาะอย่างยิ่งเนื่องจากการชำระเงินสำหรับการเข้าซื้อกิจการ (ณ วันที่ 31 ธันวาคม 2023: 12 ล้านยูโร)

คณะกรรมการบริหาร คณะกรรมการกำกับดูแล และคณะกรรมการผู้ถือหุ้นจะเสนอให้ที่ประชุมผู้ถือหุ้นสามัญประจำปีในวันที่ 28 เมษายน 2025 เพิ่ม**เงินปันผล** 10.3 เปอร์เซ็นต์เมื่อเทียบกับปีก่อนหน้า ซึ่งเท่ากับ 2.04 ยูโรต่อหุ้นบุริมสิทธิ และ 2.02 ยูโรต่อหุ้นสามัญ (+10.4 เปอร์เซ็นต์) อัตราส่วนการจ่ายเงินปันผลคิดเป็น 37.9 เปอร์เซ็นต์ ซึ่งอยู่ในช่วงเป้าหมายที่กำหนดไว้ระหว่าง 30 ถึง 40 เปอร์เซ็นต์ การเพิ่มขึ้นของเงินปันผลเป็นไปได้ด้วยผลการดำเนินงานทางการเงินที่แข็งแกร่งในปีงบประมาณที่ผ่านมา และฐานะทางการเงินที่แข็งแกร่ง ของกลุ่มบริษัท Henkel

**ผลการดําเนินงานของหน่วยธุรกิจในปีงบประมาณ 2024**

**ยอดขาย**ของหน่วยธุรกิจ**เทคโนโลยีกาว**ในปีงบประมาณ 2024 อยู่ที่ 10,970 ล้านยูโร เพิ่มขึ้น 1.7 เปอร์เซ็นต์เมื่อเทียบกับปีก่อนในแง่ตัวเลขที่รายงาน แม้ว่าผลกระทบจากอัตราแลกเปลี่ยนเงินตราต่างประเทศจะส่งผลกระทบเชิงลบที่ -1.8 เปอร์เซ็นต์ การเข้าซื้อกิจการ/การถอนการลงทุนช่วยเพิ่มยอดขายขึ้น 1.1 เปอร์เซ็นต์ ยอดขาย**ที่มาจากตัวธุรกิจเอง**เพิ่มขึ้น 2.4 เปอร์เซ็นต์ การเติบโตของยอดขายนี้ได้รับแรงขับเคลื่อนเป็นพิเศษจากการเพิ่มขึ้นของปริมาณในช่วงครึ่งหลังของปีเมื่อเทียบกับปีก่อนหน้า ซึ่งส่วนใหญ่มาจากอุปสงค์ที่เพิ่มขึ้นในตลาดปลายทางหลักบางแห่ง ราคายังคงไม่เปลี่ยนแปลงเมื่อเทียบกับปีก่อนหน้า **ผลกําไรจากการดำเนินงานที่ปรับแล้ว**อยู่ที่ 1,817 ล้านยูโร โดยเพิ่มขึ้นเป็นเปอร์เซ็นต์ตัวเลขสองหลักเมื่อเทียบกับปีก่อน ซึ่งถือเป็นสถิติใหม่ระดับสูงสุดสำหรับหน่วยธุรกิจนี้ **ผลตอบแทนจากยอดขายที่ปรับแล้ว**ยังเพิ่มขึ้นอย่างมีนัยสำคัญที่ 190 เบซิสพอยท์ เป็น 16.6 เปอร์เซ็นต์

**ยอดขาย**ของหน่วยธุรกิจ**คอนซูเมอร์แบรนด์**ในปีที่รายงานมีมูลค่ารวม 10,467 ล้านยูโร ลดลง -0.9 เปอร์เซ็นต์เมื่อเทียบกับปีก่อนในแง่ตัวเลขที่รายงาน ผลกระทบจากอัตราแลกเปลี่ยนเงินตราต่างประเทศทำให้ยอดขายลดลง -1.8 เปอร์เซ็นต์ การเข้าซื้อกิจการ/การถอนการลงทุนมีผลกระทบในเชิงลบที่ -2.0 เปอร์เซ็นต์ต่อยอดขาย โดยการละทิ้งกิจกรรมทางธุรกิจในรัสเซียในเดือนเมษายน 2023 ยังคงเป็นสาเหตุหลัก ยอดขาย**ที่มาจากตัวธุรกิจเอง**เพิ่มขึ้น 3.0 เปอร์เซ็นต์ การเติบโตของยอดขายนี้เกิดจากการพัฒนาราคาที่แข็งแกร่งอย่างมาก ในขณะที่ปริมาณการขายลดลงเนื่องจากมาตรการเพิ่มประสิทธิภาพพอร์ตโฟลิโออย่างต่อเนื่องเป็นหลัก **ผลกําไรจากการดําเนินงานที่ปรับแล้ว**มีมูลค่า 1,419 ล้านยูโร ซึ่งสูงกว่าปีก่อนหน้าอย่างมีนัยสําคัญ (1,115 ล้านยูโร) **ผลตอบแทนจากยอดขายที่ปรับแล้ว**อยู่ที่ 13.6 เปอร์เซ็นต์ และเพิ่มขึ้นอย่างมีนัยสําคัญ 300 เบสิสพอยท์เมื่อเทียบกับปีก่อนหน้า

**ความก้าวหน้าครั้งสำคัญในการเปลี่ยนแปลง**

ในช่วงหลายปีที่ผ่านมา Henkel ได้ทำการเปลี่ยนแปลงอย่างลึกซึ้งในหลายด้าน และได้ดำเนินการตามแผนกลยุทธ์เพื่อการเติบโตอย่างมีจุดมุ่งหมายอย่างต่อเนื่อง ปัจจัยสำคัญที่ขับเคลื่อนความสำเร็จระยะยาวและยั่งยืนคือความเต็มใจและความมุ่งมั่นในการเปลี่ยนแปลงอย่างต่อเนื่อง เป้าหมายคือการบรรลุผลลัพธ์ที่ดีขึ้นอย่างยั่งยืน เพื่อบรรลุเป้าหมายนี้ บริษัทต้องมีการเปลี่ยนแปลงและพัฒนาอย่างต่อเนื่องในทุกด้าน

**ธุรกิจคอนซูเมอร์แบรนด์: การควบรวมกิจการดําเนินไปเร็วกว่าที่วางแผน**

การเปลี่ยนแปลงที่อาจจะสำคัญที่สุดในประวัติศาสตร์ล่าสุดของ Henkel คือการควบรวมธุรกิจสินค้าอุปโภคบริโภคของเราเข้าเป็นหน่วยธุรกิจ**คอนซูเมอร์แบรนด์** ซึ่งได้รับการประกาศในช่วงต้นปี 2022 นับตั้งแต่นั้นเป็นต้นมา มีหลายอย่างเกิดขึ้น หน่วยธุรกิจได้เริ่มดำเนินการในรูปแบบใหม่ตั้งแต่ต้นปี 2023 และการพัฒนาในทางบวกได้เริ่มปรากฏชัดในปีนั้นแล้ว ในปีงบประมาณ 2024 ที่ผ่านมา เห็นได้ชัดว่าการตัดสินใจของเราในการรวมธุรกิจคอนซูเมอร์แบรนด์ที่เคยแยกออกจากกันก่อนหน้านี้เข้าเป็นแพลตฟอร์มเดียวของเราเป็นการตัดสินใจที่ถูกต้อง

การผสานรวมหน่วยธุรกิจคอนซูเมอร์แบรนด์ได้ดำเนินไปอย่างรวดเร็วกว่าที่วางแผนไว้ในตอนแรก ทั้งในด้านการผสานรวมทีม การปรับโครงสร้างพอร์ตโฟลิโอ ตลอดจนความสําเร็จของการทํางานร่วมกัน ระยะแรกของการผสานรวม ซึ่งเกี่ยวข้องกับการผนวกรวมทีมขายและทีมการตลาดเข้าด้วยกันเป็นหลักเสร็จสมบูรณ์ในปี 2024 ในระยะที่สอง ซึ่งดําเนินต่อเนื่องมาตั้งแต่ปี 2023 การประหยัดต้นทุนทั้งหมดจากกิจกรรมซัพพลายเชน กล่าวคือ เครือข่ายการผลิตและกิจกรรมซัพพลายเชน คาดว่าจะบรรลุผลภายในสิ้นปี 2025

ในขณะเดียวกัน หน่วยธุรกิจคอนซูเมอร์แบรนด์มุ่งเน้นกิจกรรมอย่างต่อเนื่องในแบรนด์และธุรกิจที่แข็งแกร่งและที่มีอัตรากำไรขั้นต้นสูง ตลอดจนตำแหน่งผู้นำในตลาดและหมวดหมู่สินค้า ผลกระทบเชิงบวกจากการมุ่งเน้นที่การเติบโตที่แข็งแกร่งของแบรนด์และธุรกิจที่มีอัตรากำไรสูงกำลังให้ผลลัพธ์ที่ดี: แบรนด์สิบอันดับแรกในกลุ่มคอนซูเมอร์แบรนด์ ซึ่งมีสัดส่วนมากกว่าครึ่งหนึ่งของรายได้ในปี 2024 ประสบความสำเร็จในการเติบโตภายในอย่างแข็งแกร่งมาก พร้อมกับการเติบโตของปริมาณที่เป็นบวก

**การพัฒนาอย่างต่อเนื่องของหน่วยธุรกิจเทคโนโลยีกาว**

นอกจากนี้ หน่วยธุรกิจ**เทคโนโลยีกาว**ก็ยังมีความก้าวหน้าอย่างมีนัยสำคัญในช่วงปีที่นํามาพิจารณา โดยมีผลการดำเนินงานทางธุรกิจโดยรวมที่ดี หน่วยธุรกิจนี้นำเสนอผลิตภัณฑ์และโซลูชันประมาณ 20,000 รายการให้กับลูกค้ากว่า 100,000 รายทั่วโลก ครอบคลุมอุตสาหกรรมมากกว่า 800 กลุ่มธุรกิจ ความกว้างขวางและความลึกของพอร์ตโฟลิโอนี้ ผสานกับการมีสํานักงานทั่วโลกและความเชี่ยวชาญในการพัฒนาโซลูชันที่มุ่งเน้นลูกค้าเป็นศูนย์กลาง ทําให้ Henkel มีเอกลักษณ์เฉพาะตัวในตลาดและช่วยให้บริษัทสามารถขยายตำแหน่งผู้นำในตลาดโลกได้ต่อไป เทคโนโลยีกาวกำลังมุ่งเน้นไปยังแนวโน้มสำคัญในอนาคตผ่านสามกลุ่มธุรกิจหลัก ได้แก่ การเคลื่อนที่และอิเล็กทรอนิกส์ บรรจุภัณฑ์และสินค้าอุปโภคบริโภค และช่างฝีมือ การก่อสร้าง และมืออาชีพ สิ่งเหล่านี้รวมถึงการขับเคลื่อนด้วยพลังงานไฟฟ้า (e-mobility) และการเชื่อมต่อ ซึ่งหมายถึงการเชื่อมต่อระหว่างระบบเพิ่มมากขึ้น ตลอดจนความยั่งยืน

โครงสร้างที่กระชับของพื้นที่ธุรกิจ ซึ่งบางส่วนประกอบด้วยทีมผู้นําใหม่ และการมุ่งเน้นอย่างต่อเนื่องในแนวโน้มของอนาคต มีส่วนช่วยส่งเสริมการพัฒนาหน่วยธุรกิจที่ประสบความสําเร็จในปี 2024 ที่ท้าทาย

**ความก้าวหน้าต่อไปในทุกลําดับความสําคัญเชิงกลยุทธ์**

ในสภาพแวดล้อมทางเศรษฐกิจมหภาคและภูมิรัฐศาสตร์ที่ท้าทาย Henkel ยังคงดําเนินการตามกลยุทธ์การเติบโตอย่างต่อเนื่องในปีงบประมาณที่ผ่านมา และมีความก้าวหน้าที่สําคัญในทุกด้าน บริษัทได้พัฒนาพอร์ตโฟลิโอธุรกิจและแบรนด์ของตนต่อไป เสริมสร้างความได้เปรียบในการแข่งขันด้านนวัตกรรม ความยั่งยืน และการแปลงเป็นระบบดิจิทัล ปรับรูปแบบการดําเนินงานให้เหมาะสม และเสริมสร้างวัฒนธรรมองค์กร

ในฐานะส่วนหนึ่งของ**การบริหารจัดการพอร์ตโฟลิโอแบบเชิงรุก** Henkel ได้พัฒนาพอร์ตโฟลิโอต่อไปโดยการยุติหรือถอนการลงทุนกิจกรรมบางส่วน รวมถึงการเข้าซื้อกิจการ ด้วยการขายของธุรกิจแบรนด์ร้านค้าปลีกในอเมริกาเหนือเมื่อต้นปีนี้ จึงทำให้ Henkel สามารถสรุปมาตรการพอร์ตโฟลิโอได้แล้ว ซึ่งได้มีการประกาศพร้อมกับการเริ่มต้นการควบรวมกิจการธุรกิจคอนซูเมอร์แบรนด์ที่เคยแยกออกจากกันก่อนหน้านี้ ธุรกิจแบรนด์ร้านค้าปลีกถูกระบุว่าเป็นกิจกรรมที่ไม่ใช่แกนหลักภายในหน่วยธุรกิจคอนซูเมอร์แบรนด์เนื่องจากศักยภาพในการใช้ประโยชน์จากการทำงานร่วมกันและความเหมาะสมเชิงกลยุทธ์ในอนาคตกับแพลตฟอร์มธุรกิจคอนซูเมอร์แบรนด์บริโภคแบบบูรณาการนั้นมีจำกัด รวมการทําธุรกรรมนี้ด้วย Henkel ได้ถอนการลงทุนหรือยุติแบรนด์และกิจกรรมต่าง ๆ ที่มียอดขายรวมมากกว่า 1 พันล้านยูโรเล็กน้อยตั้งแต่ต้นปี 2022

การบริหารจัดการพอร์ตโฟลิโอแบบเชิงรุกยังรวมถึงการเสริมสร้างและขยายพอร์ตโฟลิโอผ่าน**การเข้าซื้อกิจการ**ด้วย: เมื่อต้นปี 2024 Henkel ได้เข้าซื้อกิจการแบรนด์ผลิตภัณฑ์ดูแลเส้นผมที่มีชื่อเสียงอย่าง Vidal Sassoon ในประเทศจีน การเข้าซื้อกิจการครั้งนี้ช่วยเสริมความแข็งแกร่งให้กับพอร์ตโฟลิโอท้องถิ่นของธุรกิจคอนซูเมอร์แบรนด์ในประเทศจีนได้อย่างสมบูรณ์แบบ โดยครอบคลุมกลุ่มผลิตภัณฑ์ระดับพรีเมียมในธุรกิจค้าปลีก พอร์ตโฟลิโอของแบรนด์ Vidal Sassoon มุ่งเน้นตลาดผลิตภัณฑ์ดูแลเส้นผมระดับพรีเมียมเป็นหลัก โดยประกอบด้วยแชมพูและครีมนวดผม รวมถึงผลิตภัณฑ์สำหรับจัดแต่งทรงผมและบำรุงเส้นผมอีกด้วย

นอกจากนี้ Henkel ยังได้ลงทุนในการเข้าซื้อกิจการเพื่อขยายพอร์ตโฟลิโอภายในหน่วยธุรกิจเทคโนโลยีกาว โดยเข้าซื้อกิจการของบริษัท Seal for Life Industries ที่มีฐานอยู่ในสหรัฐอเมริกา บริษัทแห่งนี้ให้บริการสารเคลือบป้องกันและโซลูชันการซีลสำหรับโครงสร้างพื้นฐานในอุตสาหกรรมต่าง ๆ เช่น พลังงานหมุนเวียน ก๊าซ และน้ำ การเข้าซื้อกิจการครั้งนี้ช่วยเสริมการเข้าซื้อกิจการ Critica Infrastructure ในปี 2023 ซึ่งเป็นบริษัทที่เชี่ยวชาญด้านการบํารุงรักษาและซ่อมแซมโครงสร้างพื้นฐาน ด้วยการเข้าซื้อกิจการเหล่านี้ เราจึงได้ขยายพอร์ตโฟลิโอที่มีอยู่ของเราในธุรกิจการซ่อมบํารุง และการยกเครื่องที่น่าดึงดูดและมีแนวโน้มดี ช่วยสร้างแพลตฟอร์มสําหรับการเติบโตต่อไป

ในปี 2024 Henkel ได้เปิดตัว**นวัตกรรม**มากมายสู่ตลาด ซึ่งตอบสนองต่อแนวโน้มที่สําคัญและสร้างคุณค่าให้กับลูกค้าและผู้บริโภค สำหรับธุรกิจหน่วยเทคโนโลยีกาว ได้มีการเปิดศูนย์ทดสอบแบตเตอรี่ที่ทันสมัยแห่งหนึ่งเมื่อปีที่แล้วที่สำนักงานใหญ่ ซึ่งเชื่อมต่อโดยตรงกับศูนย์นวัตกรรมระดับโลกที่ใหญ่ที่สุดของหน่วยธุรกิจ Inspiration Center Düsseldor

ด้วยศูนย์ทดสอบแห่งใหม่นี้ Henkel จึงได้ขยายขีดความสามารถของตนในภาคส่วนการขับเคลื่อนด้วยพลังงานไฟฟ้า (e-mobility) อย่างมีนัยสําคัญ และเสริมสร้างตําแหน่งของตนในฐานะพันธมิตรด้านการพัฒนาและนวัตกรรมชั้นนําสําหรับผู้ผลิตยานยนต์และผู้ผลิตแบตเตอรี่

ตัวอย่างของนวัตกรรมในธุรกิจคอนซูเมอร์แบรนด์คือเทคโนโลยีเอนไซม์ที่พัฒนาขึ้นใหม่สําหรับ Perwoll ซึ่งไม่เพียงแค่ดูแลสิ่งทอเท่านั้น แต่ยังช่วยรักษาสีของเสื้อผ้าให้คงทนยาวนานขึ้นอีกด้วย ผลกระทบจากการฟื้นฟูเส้นใยจะมองเห็นได้หลังจากซักสิบครั้งแล้ว ซึ่งช่วยส่งเสริมความทนทานของเนื้อผ้าให้ยาวนานยิ่งขึ้น

นอกจากนี้ Henkel ยังได้ฝังรากลึกด้าน**ความยั่งยืน**ในธุรกิจและเพิ่มความมุ่งมั่นในด้านนี้อย่างต่อเนื่อง เพื่อบรรลุเป้าหมายนี้ Henkel จึงได้พัฒนาแผนงานการลดการปล่อยก๊าซคาร์บอนสุทธิเป็นศูนย์ขึ้นมาเป็นส่วนหนึ่งของกระบวนการนี้ ซึ่งรวมถึงเป้าหมายที่ขยายออกไปสำหรับการลดการปล่อยก๊าซเรือนกระจกตลอดทั้งห่วงโซ่คุณค่า บริษัทมีเป้าหมายที่จะมีส่วนร่วมอย่างมีผลผูกพันในการจำกัดการเพิ่มขึ้นของอุณหภูมิโลกให้เหลือ 1.5 °C ตามที่ตกลงกันไว้ในข้อตกลงปารีสว่าด้วยสภาพภูมิอากาศ แผนงานของ Henkel ได้รับการรับรองจากโครงการ Science Based Targets ซึ่งมีรายละเอียดระบุถึงสิ่งที่บริษัทกำลังดำเนินการของเราเพื่อบรรลุเป้าหมายการปล่อยก๊าซเรือนกระจกสุทธิเป็นศูนย์ภายในปี 2045 ซึ่งรวมถึงมาตรการที่หลากหลายตลอดห่วงโซ่คุณค่าทั้งหมด นอกจากนี้ Henkel ยังเป็นบริษัทรายแรกที่จดทะเบียนในดัชนี DAX ที่นำการลาหยุดเพื่อดูแลบุตรหลังคลอดที่เท่าเทียมทางเพศมาใช้ทั่วโลก – โดยมีการชดเชยเงินเดือนเต็มจำนวน การดำเนินการนี้ได้รับการตอบรับอย่างดีมากจากทั้งพนักงานและสาธารณชน

นอกจากนี้ Henkel ยังมีความก้าวหน้ามากขึ้นในด้าน**การแปลงเป็นระบบดิจิทัล**อีกด้วย ในปี 2024 ความก้าวหน้าอย่างรวดเร็วในปัญญาประดิษฐ์ (AI) ถือเป็นหัวข้อสำคัญ ที่ Henkel AI เป็นส่วนสำคัญของกลยุทธ์ดิจิทัลของเรามาเป็นเวลาหลายปี ตัวอย่างเช่น AI ถูกนําไปใช้ในกระบวนการอัตโนมัติ ในห้องปฏิบัติการพัฒนากาว ในสถานที่ผลิตที่เชื่อมต่อกันทั่วโลกแบบเสมือนจริง ในหุ่นยนต์อัตโนมัติในสถานที่ผลิต และในการใช้แชทบอทบนเว็บไซต์แบรนด์ของ Henkel ในปี 2024 หน่วยงานดิจิทัล Henkel dx ได้ปรับปรุงโครงสร้างภายในให้เหมาะสมยิ่งขึ้น เสริมสร้างความเชี่ยวชาญด้านดิจิทัลให้แข็งแกร่ง และส่งเสริมวัฒนธรรมแห่งนวัตกรรมแบบเปิด นอกจากนี้ Henkel ยังได้รับประโยชน์จากความร่วมมือเชิงกลยุทธ์กับบริษัทดิจิทัลชั้นนําระดับโลก อย่างเช่น SAP, Microsoft และ Adobe อีกด้วย ความร่วมมือเหล่านี้ช่วยให้ Henkel สามารถผสานรวมเทคโนโลยีล้ำสมัยเข้ากับแพลตฟอร์มและโครงการดิจิทัลของตนได้ ด้วยการเร่งนวัตกรรมดิจิทัล การปรับปรุงกลยุทธ์แพลตฟอร์ม และการเพิ่มความร่วมมือข้ามสายงานทั่วทั้งหน่วยธุรกิจและฟังก์ชันต่าง ๆ Henkel จึงสามารถปรับปรุงประสิทธิภาพด้านไอทีได้อย่างมีนัยสำคัญ

ในฐานะส่วนหนึ่งของกลยุทธ์การเติบโตในระยะยาว Henkel กําลังปรับหน่วยธุรกิจให้สอดคล้องกับความต้องการของตลาดที่มีการเปลี่ยนแปลงและความคาดหวังของลูกค้าที่เปลี่ยนแปลงอยู่เสมอ เพื่อให้บรรลุความสําเร็จระยะยาวด้วย**รูปแบบการดําเนินงานที่พร้อมสําหรับอนาคต** ซึ่งรวมถึงการปรับปรุงกระบวนการทางธุรกิจ ทั่วทั้งบริษัทอย่างต่อเนื่อง ตัวอย่างหนึ่งคือการจัดตั้งศูนย์เทคโนโลยีระดับโลกในเมืองบังกาลอร์ ประเทศอินเดีย ซึ่งมีผู้เชี่ยวชาญด้านไอทีมากกว่า 500 คนกำลังทำงานเพื่อสร้างศูนย์ดิจิทัลภายในที่มีการบูรณาการอย่างครบวงจร ด้วยเหตุนี้ Henkel จึงเพิ่มประสิทธิภาพด้านต้นทุนและเสริมสร้าง ความเชี่ยวชาญภายในองค์กร มีการวางแผนขยายศูนย์เทคโนโลยีเพิ่มเติมในปีต่อ ๆ ไป นอกจากนี้ Henkel ยังได้รวมกิจกรรมการลงทุนทั้งหมดไว้ภายใต้หลังคาเดียวกันอีกด้วย ในโอกาสของการโอนย้ายไปยัง S/4Hana ในปี 2025 ถึง 2028 Henkel จะประเมินวิธีการทําให้โครงสร้างและกระบวนการของตนมีความคล่องตัวและยืดหยุ่นมากขึ้น ในบริบทนี้ ตัวอย่างเช่น มีการพิจารณาจัดตั้งนิติบุคคลแยกต่างหากสำหรับสองหน่วยธุรกิจที่มีอยู่ โดยเริ่มจากประเทศเยอรมนี ตามด้วยการดําเนินการทีละขั้นตอน (หากมี) ในประเทศขนาดใหญ่ที่เลือก การจัดการเชิงกลยุทธ์และการดำเนินงานของกลุ่มและหน่วยธุรกิจจะยังคงไม่เปลี่ยนแปลง แนวทางนี้มีเป้าหมาย เพื่อสนับสนุนทั้งความต้องการในอนาคตของธุรกิจ ตลอดจนแผนการเติบโตของ Henkel

นอกจากนี้ Henkel ยังเสริมสร้าง**วัฒนธรรมบริษัท**ให้แข็งแกร่งยิ่งขึ้นในปีที่ผ่านมา โครงการริเริ่ม Accelerate Cultural Transformation (ACT) ซึ่งเปิดตัวในปี 2023 ได้ดําเนินต่อไปอย่างประสบความสําเร็จทั่วทั้งองค์กรระดับโลก โครงการริเริ่มนี้มุ่งส่งเสริมการสนทนาที่ลึกซึ้งและความเชื่อมโยงที่แน่นแฟ้นยิ่งขึ้นภายในทีม ในปีที่ผ่านมา โครงการริเริ่ม ACT มุ่งเน้นไปที่การให้และรับมือกับข้อเสนอแนะเชิงสร้างสรรค์อย่างเปิดกว้าง วัฒนธรรมแห่งความร่วมมือมีความเชื่อมโยงอย่างใกล้ชิดกับการส่งเสริมความหลากหลาย ความเสมอภาค และการยอมรับความแตกต่าง เพื่อยกระดับความหลากหลายให้ดียิ่งขึ้น Henkel จึงปฏิบัติตามกลยุทธ์ที่ยึดตามหลักสำคัญสามประการ ได้แก่: ประการแรก คือการสร้างความตระหนักรู้ผ่านรูปแบบต่าง ๆ เช่น แคมเปญและกิจกรรม ประการที่สอง คือการเสริมสร้างพฤติกรรมที่มีส่วนร่วมผ่านโปรแกรมการฝึกอบรมสำหรับผู้นำและพนักงาน และประการที่สาม คือการปรับปรุงสภาพโครงสร้างอย่างต่อเนื่อง เช่น การเสนอโปรแกรมที่สนับสนุนความสมดุลระหว่างชีวิตการทํางานและชีวิตส่วนตัว รวมถึงการขจัดอุปสรรคทางโครงสร้าง

หนึ่งในความทะเยอทะยานของ Henkel คือการบรรลุความเสมอภาคระหว่างเพศในทุกระดับการบริหารภายในสิ้นปี 2025 ปัจจุบัน ประมาณ 42 เปอร์เซ็นต์ของตําแหน่งผู้บริหารที่ Henkel ทั่วโลกเป็นผู้หญิง

"ปีงบประมาณ 2024 เป็นปีที่ประสบความสําเร็จและสําคัญมากสําหรับ Henkel เราบรรลุเป้าหมายทางการเงินของเรา ซึ่งเราได้ปรับเพิ่มขึ้นสองครั้งในปีนี้ เราได้ดําเนินการตามแผนการเติบโตอย่างมีจุดมุ่งหมายอย่างสม่ำเสมอในทุกมิติทางกลยุทธ์ และขับเคลื่อนการเปลี่ยนแปลงไปข้างหน้าด้วยความมุ่งมั่นและความสําเร็จ เรากำลังก้าวไปในเส้นทางที่ถูกต้อง และการเปลี่ยนแปลงของบริษัทกำลังแสดงผลลัพธ์ที่เป็นรูปธรรม ด้วยกลยุทธ์ที่ชัดเจน ทีมงานที่แข็งแกร่ง และวัฒนธรรมองค์กรที่เป็นเอกลักษณ์ เราพร้อมสำหรับอนาคต" Carsten Knobel สรุป

เกี่ยวกับ Henkel

ด้วยแบรนด์ นวัตกรรม และเทคโนโลยีของเรา ทําให้เราครองตำแหน่งผู้นําตลาดทั่วโลกในธุรกิจอุตสาหกรรมและธุรกิจสินค้าอุปโภคบริโภค หน่วยธุรกิจเทคโนโลยีกาวเป็นผู้นำตลาดระดับโลก ในอุตสาหกรรมกาว ซีลแลนท์ และเคมีภัณฑ์เพื่อการเตรียมพื้นผิว ธุรกิจคอนซูเมอร์แบรนด์ครองตำแหน่งผู้นำในธุรกิจผลิตภัณฑ์ดูแลเส้นผม ผลิตภัณฑ์ซักล้างและดูแลบ้านในหลายตลาดและหลากหลายหมวดหมู่ธุรกิจทั่วโลก แบรนด์ระดับต้น ๆ สามแบรนด์ของเราคือ Loctite, Persil และ Schwarzkopf ในปีงบประมาณ 2024 บริษัท Henkel มีรายงานยอดขายมากกว่า 21.6 พันล้านยูโรและผลกําไรจากการดําเนินงานที่ปรับแล้วประมาณ 3.1 พันล้านยูโร หุ้นบุริมสิทธิของ Henkel จดทะเบียนในดัชนีหุ้น DAX ของเยอรมัน ความยั่งยืนเป็นสิ่งที่ Henkel ยึดมั่นมายาวนาน และบริษัทมีกลยุทธ์ความยั่งยืนที่ชัดเจนพร้อมเป้าหมายเฉพาะ Henkel ก่อตั้งขึ้นในปี 1876 และปัจจุบันมีทีมงานที่มีความหลากหลายจากเพื่อนร่วมงานประมาณ 47,000 คนทั่วโลก ซึ่งรวมกันเป็นวัฒนธรรมองค์กรที่แข็งแกร่ง ยึดมั่นค่านิยมเดียวกัน และมีวัตถุประสงค์ร่วมกัน: "Pioneers at heart for the good of generations.” (บุกเบิกด้วยหัวใจเพื่อสิ่งที่ดีแก่คนรุ่นหลัง) ดูข้อมูลเพิ่มเติมได้ที่ [www.henkel.com](http://www.henkel.com)

เอกสารนี้ประกอบด้วยคําแถลงที่อ้างถึงการพัฒนาธุรกิจในอนาคต ผลการดําเนินงานทางการเงิน และเหตุการณ์หรือการพัฒนาอื่น ๆ ที่เกี่ยวข้องกับ Henkel ในอนาคต ซึ่งอาจถือเป็นคําแถลงการคาดการณ์ล่วงหน้า คําแถลงต่าง ๆ อย่างเช่น "คาดหวัง" "ตั้งใจ" "วางแผน" "คาดการณ์" "เชื่อ" "ประเมิน" และคําที่คล้ายคลึงกันเป็นลักษณะของคําแถลงเกี่ยวกับอนาคต คําแถลงดังกล่าวอ้างอิงตามการประเมินและสมมติฐานปัจจุบันของฝ่ายบริหารของบริษัท Henkel AG & Co. KGaA คําแถลงเหล่านี้ไม่ได้หมายความถึงการรับประกันว่าความคาดหวังเหล่านั้นจะพิสูจน์ได้ว่ามีความถูกต้อง ผลการดําเนินงานในอนาคตและผลลัพธ์ที่เกิดขึ้นจริงของ Henkel AG & Co. KGaA และบริษัทในเครือขึ้นอยู่กับความเสี่ยงและความไม่แน่นอนหลายประการ และอาจแตกต่างอย่างมีนัยสําคัญ (ทั้งในเชิงบวกและเชิงลบ) จากคําแถลงที่คาดการณ์ล่วงหน้า ปัจจัยหลายประการเหล่านี้อยู่นอกเหนือการควบคุมของ Henkel และไม่สามารถประเมินได้ล่วงหน้าอย่างถูกต้อง เช่น สภาพแวดล้อมทางเศรษฐกิจในอนาคต และการกระทําของคู่แข่งและบุคคลอื่น ๆ ที่เกี่ยวข้องในตลาด Henkel ไม่มีแผนหรือสัญญาว่าจะปรับปรุงคําแถลงการคาดการณ์ล่วงหน้านี้

เอกสารนี้ประกอบด้วยตัวชี้วัดทางการเงินเพิ่มเติมที่ไม่ได้นิยามไว้อย่างชัดเจนในกรอบการรายงานทางการเงินที่เกี่ยวข้อง และเป็นหรืออาจเป็นมาตรการทางเลือกในการวัดผลการดำเนินงาน ผู้อ่านไม่ควรมองว่าตัวชี้วัดทางการเงินเพิ่มเติมเหล่านี้แยกกันหรือเป็นทางเลือกแทนการวัดสินทรัพย์สุทธิและสถานะทางการเงินหรือผลลัพธ์จากการดําเนินงานของ Henkel ตามที่นําเสนอตามกรอบการรายงานทางการเงินที่เกี่ยวข้องในงบแสดงฐานะทางการเงินรวม (Consolidated Financial Statement) บริษัทอื่น ๆ ที่รายงานหรืออธิบายตัวชี้วัดผลการดำเนินงานทางเลือกที่มีชื่อคล้ายคลึงกันอาจมีการคํานวณด้วยวิธีที่แตกต่างกัน

เอกสารฉบับนี้จัดทำขึ้นเพื่อวัตถุประสงค์ในการให้ข้อมูลเท่านั้น และไม่ได้มีจุดมุ่งหมายเพื่อใช้เป็นคำแนะนำในการลงทุน การเสนอขาย หรือการชักชวนให้เสนอซื้อหลักทรัพย์ใด ๆ

**ข้อมูลติดต่อ**

**Meiling Wee**

+65 8799 3216

[meiling.wee@henkel.com](mailto:meiling.wee@henkel.com)